CELEX: 62022TN0020
Language: ro
Date: 2022-01-12 00:00:00
Title: Cauza T-20/22: Acțiune introdusă la 12 ianuarie 2022 – NW/Comisia

28.2.2022   
            
            
               RO
            
            
               Jurnalul Oficial al Uniunii Europene
            
            
               C 95/42
            
         
      Acțiune introdusă la 12 ianuarie 2022 – NW/Comisia
      (Cauza T-20/22)
      (2022/C 95/59)
      Limba de procedură: franceza
      
         Părțile
      
      
         Reclamant: NW (reprezentant: M. Velardo, avocată)
      
         Pârâtă: Comisia Europeană
      
         Concluziile
      
      Reclamantul solicită Tribunalului:
      
                  —
               
               
                  anularea deciziilor contestate, în măsura în care acestea prevăd recuperarea sumelor plătite reclamantului;
               
            
                  —
               
               
                  obligarea Comisiei să îi înapoieze reclamantului sumele deja recuperate;
               
            
                  —
               
               
                  obligarea Comisiei la plata cheltuielilor de judecată;
               
            
                  —
               
               
                  cu titlu subsidiar, anularea deciziilor contestate, în măsura în care prevăd recuperarea sumei de 3 986,72 de euro;
               
            
                  —
               
               
                  reclamantul solicită, de asemenea, plata dobânzilor pentru orice sumă care va rezulta ca fiind creditoare din momentul la care fiecare sumă ar fi trebuit să îi fie plătită până la plata definitivă;
               
            
                  —
               
               
                  în ipoteza în care Tribunalul va trebui să respingă prezenta acțiune – având în vedere pluralitatea neregulilor săvârșite de PMO de-a lungul timpului, faptul că „scutirea de impozit nu este ușor detectabilă pe un fluturaș de salariu”, asigurările furnizate reclamantului de PMO, buna credință a reclamantului recunoscută de administrație și faptul că reclamantul (neavând niciun motiv să se îndoiască de nivelul salariului său) și-a asumat angajamente financiare proporționale la un nivel ridicat în cursul acestor ani (precum subscrierea unui credit ipotecar pentru cumpărarea unei case pentru familia sa) – reclamantul consideră că, din motive de echitate, Tribunalul ar trebui să oblige Comisia la suportarea cel puțin a propriilor cheltuieli de judecată, precum și a celor efectuate de reclamant, în temeiul articolului 135 din Regulamentul de procedură.
               
            
         Motivele și principalele argumente
      
      În susținerea acțiunii împotriva deciziilor Comisiei din 6 și 9 aprilie 2021 și din 4 mai 2021 de a proceda la recuperarea sumelor care i-au fost plătite în mod necuvenit în temeiul scutirii de impozit pentru copiii săi, reclamantul invocă trei motive.
      
                  1.
               
               
                  Primul motiv, întemeiat pe eroarea de interpretare și de aplicare a articolului 85 din Statutul funcționarilor Uniunii Europene. Reclamantul consideră în această privință că nu sunt îndeplinite condițiile prevăzute la articolul 85 pentru a se permite restituirea plăților nedatorate.
               
            
                  2.
               
               
                  Al doilea motiv, întemeiat pe încălcarea principiului încrederii legitime, în măsura în care, în speță, ar fi îndeplinite cele trei condiții care caracterizează încrederea legitimă în temeiul jurisprudenței aplicabile.
               
            
                  3.
               
               
                  Al treilea motiv, întemeiat pe lipsa de motivare.